**Bérleti Szerződés**

Szerződés száma: .....................

I. A Szerződést kötő Felek

a továbbiakban: Fél, illetve együttesen: Felek

**Eötvös Loránd Tudományegyetem – a továbbiakban: Bérbeadó**

Székhely: 1053 Budapest, Egyetem tér 1-3.

Törvényes képviselő: Dr. Scheuer Gyula kancellár

Nyilvántartási szám: FI80798 (intézményi azonosító)

Adószám: 15308744-2-41

Számlavezető bank: Magyar Államkincstár

Számlaszám: 10032000-01426201-00000000

**…………………………….** **– a továbbiakban: Bérlő**

Székhely: ……………………………………..

Törvényes képviselő: …………………………

Cégjegyzék szám: …………………………….

Adószám: ……………………………………..

Számlavezető bank: …………………………..

Számlaszám: ………………………………….

Kapcsolattartó:

 Név: ………………………….

Cím: ………………………….

Telefon: ………………………

E-mail: ……………………….

# II. Előzmények, A Szerződés tárgya

II.1. Az ELTE (Gazdálkodástudományi Intézete) kijelenti, hogy az Eötvös Loránd Tudományegyetem Gazdálkodástudományi Intézet bérleményében lévő 24037/2 hrsz. alatt felvett, természetben a 1053. Budapest, Rákóczi út 7. sz. alatti ingatlan földszintjén található, kétszintes összesen 142 m2 alapterületű helyiség (**továbbiakban: Ingatlan**) – büfé céljára történő hasznosítása érdekében – albérletbeadásához az eredeti bérbeadó tulajdonos a Ptk. 6:334. § (1) bekezdése alapján hozzájárult.

II.2. Felek rögzítik, hogy Bérbeadó a Polgári Törvénykönyvről szóló 2013. évi V. tv. 6:74. §-a szerinti nyilvános, egyfordulós versenyeztetési eljárást folytatott le. Felek rögzítik, hogy a versenyeztetési eljárás nyertese a Bérlő lett.

II.3. A II.1. pontnak megfelelően az Eötvös Loránd Tudományegyetem Gazdálkodástudományi Intézet bérleményében lévő, természetben az ELTE Gazdálkodástudományi Intézet (1053. Budapest, Rákóczi út 7.) földszintjén található, kétszintes összesen 142 m2 alapterületű helyiség (együttesen a továbbiakban: Bérlemény) jelen Szerződés aláírásával Bérbeadó (al)bér(let)be adja a Bérlő részére, a Bérlő pedig (al)bér(let)be veszi, büfé üzemeltetése céljára, Martens Büfé fantázianév alatt.

**III. Szerződés időbeli hatálya, a birtokbaadás**

III.1. Jelen Szerződés annak mindkét Fél általi aláírása napján jön létre és lép hatályba és 2021. július 15. napjáig terjedő határozott időtartamra szól. E határidő lejárta előtt három hónappal a Bérbeadó felajánlhatja a Bérlőnek a szerződés meghosszabbítását további egy évvel.

III.2. A birtokbaadásról a Felek közösen jegyzőkönyvet vesznek fel, amelyben rögzítik a mérőórák állását, az átadott Bérlemény állapotát és a felszerelési/berendezési tárgyakat.

III.3. A Bérlő a Bérleményt megtekintett állapotban, a jelen Szerződés mellékletében megjelölt felszerelési tárgyakkal és tartozékokkal együtt veszi át azzal a kötelezettséggel, hogy azokat a bérleti jogviszony megszűnésekor leltár szerint köteles visszaadni. A Bérlő köteles a Bérleményt az eltelt bérleti időhöz igazodó, rendeltetésszerű használatnak megfelelő, tiszta állapotban visszaadni.

**IV. Bérleti Díj, fizetési feltételek**

IV.1. A Bérlő köteles havonta bruttó …………………….,- Ft, azaz …………………………. forint bérleti díjnak a jelen Szerződésben írtak szerinti, előre történő megfizetésére. Felek rögzítik, hogy a Bérlő augusztus kivételével, 11 hónapra köteles a bérleti díjat fizetni.

IV.2. A bérleti díjon felül a Bérlő viseli a mérőórával mérhető közüzemi díjakat, továbbá saját költségén gondoskodik a Bérlemény területén keletkezett hulladék elszállításáról. A többi közüzemi díjat a bérleti díj tartalmazza. Az előbbiekben megjelölt közüzemi díjakról szóló számlát a Bérbeadó félévente állítja ki a Bérlő részére, amelyet a Bérlő köteles a számla kézhezvételétől számított 15 napon belül a Bérbeadó részére megfizetni.

IV.3. A Bérlő a IV.1. pontban meghatározott bérleti díjat köteles havonta előre megfizetni a Bérbeadónak. A Bérbeadó jogosult arra, hogy a hivatalosan megállapított inflációs rátának megfelelően évenként módosítsa a fizetendő havi bérleti díj összegét. Az első módosításra a jelen Szerződés aláírását követő év január 1. napján kerülhet sor.

IV.4. A Bérbeadó a hatályos jogszabályoknak megfelelő számlát állít ki és küld meg a Bérlő részére. A Bérlő köteles az esedékes díjat a számla kézhezvételétől számított tizenöt (15) napon belül átutalni a Bérbeadó számlájára.

IV.5. Bérlő késedelmes fizetése esetén Bérbeadó a Polgári Törvénykönyvről szóló 2013. évi V. törvény (a továbbiakban: Ptk.) szerinti késedelmi kamat felszámítására jogosult.

**V. Óvadék (kaució) megfizetése**

Felek rögzítik, hogy jelen Szerződésben 3 havi bérleti díjnak megfelelő mértékű óvadékot kötnek ki, amely összeget a Bérlő a jelen Szerződés megkötésének napjáig köteles megfizetni a Bérbeadó részére, és az óvadék megfizetését a jelen Szerződés megkötésével egyidejűleg igazolni köteles a Bérbeadó felé. Bérlő tudomásul veszi, hogy az óvadék megfizetése és annak igazolása a Szerződés megkötésének feltétele. Bérbeadó jogosult az óvadékkal biztosított követelését (bérleti díj, közüzemi költségek és egyéb díjak, kötbér, károk, ezek járulékai, stb.) az óvadék összegéből közvetlenül kielégíteni. Az óvadék a Bérlő részére visszajár, ha a Felek között a jelen Szerződés megszűnésekor az elszámolás teljes körűen megtörtént.

**VI. A Szerződés teljesítése, a Felek jogai és kötelezettségei**

VI.1. A Felek a jelen Szerződés teljesítése során kölcsönösen és fokozottan együttműködve, a jóhiszeműség és a tisztesség követelményének megfelelően kötelesek eljárni. A Felek kötelesek egymást minden olyan körülményről tájékoztatni és értesíteni, amely a jelen Szerződés teljesítését befolyásolja, veszélyezteti, illetve gátolja.

VI.2. Felek rögzítik, hogy a Bérlemény használatának a joga nem jogosítja fel a Bérlőt a jelen Szerződés tárgyát képező Bérlemény átalakítására. A Bérlő a Bérleményen – amennyiben az a büfé üzemeltetéséhez feltétlenül szükséges – bármilyen módú és mértékű átalakítási munka végzésére kizárólag a Bérbeadó előzetes írásbeli engedélyével és a szükséges hatósági engedélyek megszerzésével jogosult. A Bérlő az átalakítás következtében esetlegesen létrejövő értéknövekedés miatt a jelen Szerződés megszűnésekor a Bérbeadóval szemben semmilyen vagyoni igényt nem jogosult támasztani. Bérlő köteles a Bérleményben beépítésre kerülő műszaki eszközök, gépek felszerelése előtt a beszerelést engedélyeztetni a Bérbeadóval. Kizárólag a Bérbeadó által jóváhagyott műszaki berendezés használható a bérleményben.

VI.3. Felek rögzítik, hogy Bérlő a büfében – a közlekedési és menekülési útvonalak zavarása nélkül – jogosult elhelyezni asztalokat és székeket. A vendégtér berendezését (székeket, asztalokat) a Bérlő saját költségén kiegészítheti. Bérlő a büfé bejáratánál az udvarra is tervezhet vendégteret, de Bérlő tudomásul veszi, hogy a dohányzás ott sem engedélyezett.

VI.4. A Bérlő a II. pontban megjelölt Bérleményt csak a jelen Szerződésben megjelölt célra – a Bérlemény büfé célra történő hasznosítása – veheti igénybe, azt a megjelölttől eltérő célra használni, azt bármely magánszemély vagy jogi személy részére használatba, bérbe vagy további albérletbe adni nem jogosult.

VI.5. A Bérlő köteles gondoskodni a Bérlemény rendeltetésszerű használatáról. A Bérlő kötelezettséget vállal arra, hogy a Bérleményre vonatkozó tűzvédelmi, munkavédelmi, balesetvédelmi, vagyonvédelmi, rendészeti előírásokat megismeri, betartja, és minden, alkalmazottjával betartatja, illetve az ezzel kapcsolatos kötelezettségeit ellátja. A Bérlő köteles az alkalmazottaival betartatni a Bérlemény használatára vonatkozó előírásokat, köteles figyelemmel lenni az épületben folyó egyéb tevékenység zavarásától való tartózkodásra. A Bérlő vállalja, hogy a Bérlő és a vele jogviszonyba kerülő személyek a Bérbeadó szabályzatait és utasításait betartják, és tartózkodnak minden olyan tevékenységtől, magatartástól, amely a Bérbeadó rendeltetésével ellentétes, illetőleg a Bérbeadó jó hírnevét sérti vagy veszélyezteti.

VI.6. A II. pontban megjelölt ingatlan nyitvatartási ideje a következők szerint alakul: Oktatási napokon, nagyobb létszámú vizsganapokon és rendezvények napjain (kb. 180 nap/év, a Bérbeadó részéről félévenként előre jelezve) hétfőtől szombatig: 07:30 - 17:00 óra között. A Bérlő tudomásul veszi, hogy a Bérbeadónak joga van meghatározott rendkívüli körülmények esetén az egyébként nyitvatartási időnek számító időtartam alatt is bezárni az Ingatlant. Az előzőeken túl a Bérlő azt is tudomásul veszi, hogy az Ingatlanban tartott rendezvény idején – a rendezvény jellegétől függően – előfordulhat, hogy a büfé időszakos zárva tartása, vagy rendkívüli nyitvatartása szükséges. A Bérlő ezen eseteket, mint általa vállalt kockázatokat jelen Szerződés aláírásával kifejezetten elfogadja, és az Ingatlan vagy a Bérlemény esetleges bezárása kapcsán kártérítésre, vagy díj visszatartására nem jogosult.

VI.7. A Bérlő a jelen Szerződés aláírásával vállalja, hogy a részére biztosított eszközöket, berendezési/felszerelési tárgyakat rendeltetésszerűen használja, és a tőle elvárható gondossággal őrzi. A Bérlő vállalja továbbá, hogy az igénybevétel ideje alatt gondoskodik a Bérlemény és környezete tisztán tartásáról.

VI.8. A Bérlő kötelezettséget vállal a szolgáltatás tárgyát képező Bérlemény használatával kapcsolatos valamennyi hatósági előírás és a Bérbeadó valamennyi szabályzatának, előírásának betartására. Bérlő köteles beszerezni az üzemeltetéshez szükséges szakhatósági és egyéb engedélyeket.

VI.9. A Bérlő kijelenti, hogy az általa végzett üzemeltetés profilja nem lehet ellentétes az ingatlan üzemeltethetőségével.

VI.10. Bérlő köteles az ajánlata szakmai koncepciójában megjelölt termékeket folyamatosan forgalmazni azzal, hogy a termékkínálat bővíthető.

VI.11. Az Ajánlatban feltüntetett ár esetleges emeléséről a Bérbeadó és a Bérlő évente megállapodnak, Bérlő kizárólag a Bérbeadó előzetes írásbeli jóváhagyását követően jogosult a termékek árának emelésére. A termék árak legfeljebb a Bérbeadó által jóváhagyott mértékben emelhetők.

VI.12. A szerződés rendelkezéseinek Bérlő általi megszegését − mint pl. a Bérleményen kívüli terjeszkedés, a forgalmazott termékek túlárazása, tűzvédelmi előírások megsértése stb. − a Bérbeadó jogosult hibás teljesítésként értékelni, és azért a hibás teljesítés felszámolásáig a rendes bérleti díjon túl naponta a havi bérleti díj 1/10 azaz egytized részét kötbérként kiróni.

VI.13. Szeszes italok forgalmazása 16:00-tól lehetséges, de rövid italok (égetett szeszek) árusítása ekkor is kizárt.

**VII. Felelősség károkért**

VII.1. A Bérlő teljes felelősséget vállal minden olyan, az Ingatlanban (Bérleményben) bekövetkezett kárért, amely a Bérlő érdekkörében felmerült, rendeltetésellenes, illetve a jelen Szerződésben foglaltakkal összhangban nem álló magatartás következménye. Bármely, a fentiek szerinti kár bekövetkezte esetén a Bérlő köteles azt haladéktalanul a Bérbeadó kapcsolattartója felé jelezni. Az okozott kár helyreállítását a Bérlő köteles a Bérbeadóval egyeztetett módon elvégezni, vagy annak igazolt költségét − különösen, de nem kizárólagosan a vonatkozó biztosítási önrészesedést− a Bérbeadó számára megfizetni.

VII.2. Bérbeadó kizárólag a Bérleményben bizonyíthatóan a Bérbeadónak felróható okból bekövetkezett károkért felelős.

VII.3. A Felek egyebekben a Ptk. szerinti kártérítési felelősséggel tartoznak a jelen szerződés, vagy valamely vonatkozó jogszabályi rendelkezés megszegésével a másik félnek okozott károkért.

**VIII. A Szerződés módosítása**

Felek a jelen Szerződést kizárólag írásba foglalt közös megegyezéssel módosíthatják.

**IX. A Szerződés megszűnése**

IX.1. A Szerződés megszűnik:

a) a határozott időtartam lejártával;

*b)* vis maior esetén (ideértve, ha a Bérlemény megsemmisül);

*c)* rendes felmondással;

*d)* azonnali hatályú felmondással;

*e)* ha a Bérlő ellen csődeljárás vagy felszámolási eljárás indul, illetve a Bérlő elhatározza végelszámolását, vagy ha a Bérlő jogutód nélkül megszűnik, vagy a Bérlő tevékenységét felfüggesztette vagy akinek tevékenységét felfüggesztették;

*f)* az adózás rendjéről szóló 2003. évi XCII. törvény 178. §-ának 20. pontja szerinti, hatvan napnál régebben lejárt esedékességű köztartozással rendelkezik;

*g)* gazdasági, illetőleg szakmai tevékenységével kapcsolatban jogerős bírósági ítéletben megállapított bűncselekményt követett el, amíg a büntetett előélethez fűződő hátrányok alól nem mentesült; illetőleg akinek tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. §-a (2) bekezdése alapján a bíróság jogerős ítéletében korlátozta;

IX.2. A Felek a jelen Szerződést írásba foglalt közös megegyezéssel bármikor megszüntethetik.

IX.3. Bármelyik Fél jogosult a jelen Szerződést felmondani a másik Félhez intézett írásbeli felmondással, az írásbeli felmondás közlését követő hónap végére.

IX.4. A Felek a másik Fél súlyos szerződésszegése esetén a jelen Szerződést a másik Félhez intézett egyoldalú, írásbeli nyilatkozattal, azonnali hatállyal felmondhatják. Súlyos szerződésszegésnek tekintik a Felek, ha a szerződésszegő magatartás következtében a Szerződés tárgyának jelentős, meghatározó része nem teljesül. Így különösen, de nem kizárólagosan a Bérbeadó a Szerződést azonnali hatállyal felmondhatja, ha:

*a)* a Bérlő a bérleti díjat rendszeresen/visszaélésszerűen a fizetésre megállapított időpontig nem fizeti meg;

*b)* a Bérlő a Szerződésben vállalt vagy jogszabály szerinti egyéb lényeges kötelezettségét nem teljesíti (pl.: a büfét nem üzemelteti);

*c)* a Bérlő vagy a képviseletében vagy érdekében eljáró személyek a Bérbeadóval vagy alkalmazottaival szemben botrányos, tűrhetetlen magatartást tanúsítanak, vagy akadályozzák vagy lehetetlenné teszik a Bérlemény rendeltetésszerű használatát;

*d)* a Bérlő vagy a képviseletében vagy érdekében eljáró személyek a Bérleményt, illetve az azokban található tárgyakat vagy eszközöket rongálják;

*e)* ha Bérlő önkényesen az ajánlatban tett áraktól rendszeresen lényegesen eltérő magasabb árakat ad meg vagy önkényesen az ajánlatban tett árubőségtől (változatosságtól) rendszeresen eltér vagy önkényesen az ajánlatban tett minőségtől eltérő rendszeresen rosszabb minőséget biztosít.

IX.5. A Bérbeadó a Szerződést azonnali hatállyal kártalanítás nélkül felmondhatja, ha a Bérlő vagy a vele közvetlen, illetve közvetett módon jogviszonyban lévő, a hasznosításban résztvevő harmadik személy a rá irányadó szerződés - ideértve jelen Szerződést is - megkötését követően beállott körülmény folytán már nem minősül a nemzeti vagyonról szóló 2011. évi CXCVI. törvény szerinti átlátható szervezetnek.

IX.6. Vis maiornak tekintik a Felek azokat az akaratukon kívül álló, egyik Félnek sem felróható eseményeket, amelyek a jelen Szerződés hatályba lépését követően álltak elő, illetve amelyek jelen Szerződés hatályba lépését megelőzően álltak elő – és amelyek megakadályozzák a Szerződés teljesítését vagy további teljesítését – de következményeit a Felek nem láthatták előre. Ilyen események különösen, de nem kizárólagosan pl.: természeti/időjárási katasztrófák, tűz, árvíz, járvány, háborús és egyéb polgári/politikai konfliktus, ingatlan megsemmisülés, továbbá amit a Felek közösen annak állapítanak meg, stb. Ha vis maior esetén az adott Félnél érdekmúlás következik be, az adott Fél jogosult a Szerződést felmondani, vagy a Szerződéstől elállni.

IX.7. A Szerződés bármely okból történő megszűnése esetén a Felek haladéktalanul kötelesek egymással elszámolni, a Bérlő pedig köteles felhagyni a használattal, és a saját tulajdonában lévő tárgyakat, eszközöket köteles haladéktalanul, a Bérbeadó által megjelölt ésszerű határidőn belül elszállítani. E kötelezettség nem teljesítése esetére a Bérlő hozzájárul ahhoz, hogy a Bérbeadó az ingóságait a Bérlő költségén elszállíttassa és leraktároztassa.

IX.8. Amennyiben a Bérlő nem tesz eleget kiürítési kötelezettségének a Bérbeadó által a részére meghatározott ésszerű időtartamon belül, e kötelezettsége tényleges teljesítéséig a IV. pontban rögzített, havi bérleti díj egy tized (1/10) részének megfelelő napi használati díjat köteles fizetni a Bérbeadónak.

IX.9. A Szerződés megszűnése esetén a Bérlő más bérlemény biztosítására, illetve elhelyezésre igényt nem tarthat.

IX.10. A Felek titoktartással, jogvitákkal és közlésekkel kapcsolatos jogai és kötelezettségei a jelen Szerződés bármilyen okból történő megszűnését követően is fennmaradnak, és kötelező érvényűek a Felekre.

**X. Vegyes rendelkezések**

X.1. A jelen Szerződés szerint szükséges valamennyi nyilatkozatot a Felek írásban (postai vagy elektronikus úton közölve) kötelesek megtenni. A jelen Szerződéssel kapcsolatos írásbeli nyilatkozatok akkor is szabályszerűen közöltnek tekintendők, ha a címzett az átvételt megtagadta, vagy a küldeményt nem vette át.

X.2. A Felek a jelen Szerződés létrehozása és teljesítése kapcsán tudomásukra jutott adatokat üzleti titokként kötelesek kezelni.

X.2.1. Amennyiben a Szerződés teljesítése során a Felek minősített adatokba nyernek betekintést, vagy azok birtokába jutnak, kötelesek az információs önrendelkezési jogról és az információszabadságról szóló 2011. évi CXII. törvényben foglaltaknak megfelelően eljárni.

X.2.2. A Felek kötelezik magukat arra, hogy védik és őrzik a jelen Szerződés teljesítése során tudomásukra jutott adatokat, információkat, dokumentumokat, és minden erőfeszítést megtesznek annak érdekében, hogy azok megfelelő védelmét biztosítsák. Így különösen gondoskodnak arról, hogy:

* alkalmazottaik, illetve mindazok, akik a jelen Szerződés teljesítése kapcsán bizalmas adathoz hozzáférhetnek, betartsák az adatvédelmi jogszabályok előírásait;
* ezen adatokhoz csak azok férhessenek hozzá, akik jogosultak azok megismerésére és felhasználására;
* minden alkalmazottjuk, egyéb segítőjük, akik munkaköri vagy szerződéses kötelezettségük teljesítése során az adatokhoz, információkhoz, dokumentumokhoz hozzá kell jussanak, vagy egyébként hozzáférhetnek, megfelelő titoktartási nyilatkozatot tesznek, mielőtt a jelen Szerződéssel kapcsolatos tevékenységüket megkezdenék;
* az adatvédelmet megfelelően biztosítják, végrehajtják az adatvédelemhez szükséges védelmi, biztonsági intézkedéseket.

# X.2.3. Nem minősül üzleti titoknak az állami költségvetés felhasználásával kapcsolatos adat, valamint az az adat, amelynek megismerését vagy nyilvánosságra hozatalát külön törvény közérdekből elrendeli. A nyilvánosságra hozatal azonban nem eredményezheti az olyan adatokhoz − így különösen a technológiai eljárásokra, a műszaki megoldásokra, a gyártási folyamatokra, a munkaszervezési és logisztikai módszerekre, továbbá a know-how-ra vonatkozó adatokhoz − való hozzáférést, amelyek megismerése az üzleti tevékenység végzése szempontjából aránytalan sérelmet okozna, feltéve, hogy ez nem akadályozza meg a közérdekből nyilvános adat megismerésének lehetőségét.

# X.2.4. A Bérlő tudomásul veszi, hogy az Állami Számvevőszék vizsgálhatja az államháztartás alrendszereiből finanszírozott beszerzéseket és az államháztartás alrendszereinek vagyonát érintő szerződéseket a Bérbeadónál, valamint azoknál a szerződő feleknél, akik, illetve amelyek a Szerződés teljesítéséért felelősek, továbbá a Szerződés teljesítésében közreműködő valamennyi gazdálkodó szervezetnél.

X.2.5. A Bérlő tudomásul veszi, hogy a jelen Szerződés lényeges tartalmáról szóló tájékoztatást, illetve a nyilvánosságra hozatalt a Bérbeadó az üzleti titokra hivatkozással sem tagadhatja meg az információs önrendelkezési jogról és az információszabadságról szóló 2011. évi CXII. törvény 26. § (1) bekezdésében, 32. §-ban és 33. § (1) bekezdésében, valamint 1. melléklete III. 4. pontjában írtak alapján.

X.2.6. A Felek felelősséggel tartoznak minden olyan kárért, amely a X.2. pontban körülírt adatkezelési, titoktartási kötelezettségük megszegéséből származik.

X.3. A Felek rögzítik, hogy a Bérbeadó a nemzeti felsőoktatásról szóló 2011. évi CCIV. törvény (a továbbiakban: Nftv.) 87. § (3) bekezdése alapján a rendelkezésére bocsátott vagyonnal az államháztartásról és a nemzeti, az állami vagyonról szóló törvényekben, valamint az Nftv.-ben meghatározottak szerint rendelkezhet. A jelen Szerződés e szabályoknak megfelel.

X.4. A Bérlő az államháztartásról szóló törvény végrehajtásáról szóló 368/2011. (XII. 31.) Korm. rendelet 50. § (1a) bekezdésének megfelelően jelen Szerződés aláírásával egyidejűleg nyilatkozik, hogy a nemzeti vagyonról szóló 2011.évi CXCVI. törvény 3. § (1) bekezdésének 1. pontja szerinti átlátható szervezetnek minősül.

X.5. A Felek a tulajdonosi ellenőrzés eljárásrendjét, ezen belül a Felek jogait, kötelezettségeit a Szerződés részének tekintik az állami vagyonnal való gazdálkodásról szóló 254/2007. (X. 4.) Korm. rendelet 20. § alapján.

X.6. A Bérlő tudomásul veszi, hogy a Bérleményt székhelyként, telephelyként vagy fióktelepként csak kérelemre, az ELTE külön engedélyével jegyeztetheti be.

X.7. A szerződő Felek a jelen Szerződésből eredő vitáikat mindenekelőtt békés úton kísérlik meg rendezni.

X.8. A jelen Szerződés elválaszthatatlan részét képezik az alábbi mellékletek:

1. számú melléklet: Pályázati Felhívás

2. számú melléklet: Bérlő Ajánlata

3. számú melléklet: Bérlőnek az óvadék megfizetését igazoló dokumentuma

4. számú melléklet: A Bérlő képviselőjének aláírási címpéldánya

5. számú melléklet: Bérlő átláthatósági nyilatkozata

6. számú: A Bérbeadó tulajdonában lévő, a Bérlő használatába adott felszerelések

A Bérlő cégjegyzékbe bejegyzett, hatályos adatairól a Bérbeadó a [www.e-cegjegyzek.hu](http://www.e-cegjegyzek.hu) weboldalon található adatok megtekintésével győződött meg. A jelen Szerződés mellékletei a szerződés elválaszthatatlan részeit képezik, a jelen Szerződés csak annak mellékleteivel együtt érvényes és értelmezhető. Abban az esetben, ha a Szerződés tárgyának részletes leírását tartalmazó melléklet a jelen Szerződésben szabályozott kérdésben a Szerződéssel ellentétes rendelkezést tartalmaz, az értelmezés során a Szerződésben írtak a melléklet tartalmát megelőzik.

X.9. A jelen Szerződésben nem szabályozott kérdésekben a Ptk. és az egyéb kapcsolódó jogszabályok vonatkozó rendelkezései irányadóak.

A Felek a jelen Szerződést átolvasták, értelmezték, és azt mint akaratukkal mindenben megegyezőt jóváhagyólag írják alá.

Kelt: Kelt:

 Dr. Scheuer Gyula kancellár Bérbeadó részéről Bérlő részéről

Ellenjegyzem a Bérbeadó részéről: Jóváhagyom a Tulajdonos részéről:

B u d a p e s t, 2020. Bp, 2020. …………………

 ………………………………

Rozgonyi Miklós, gazdasági főigazgató ………………